Nóg ŉ renoster gestroopFoto: SAPD Nog ŉ renoster is die afgelope naweek naby Lephalale in Limpopo deur stropers afgemaai. Lt.kol. Moatshe Ngoepe, woordvoerder van die polisie, het gesê die renoster is op die plaas Zinshoek in die Bulgerivier-gebied gestroop. Volgens Ngoepe het die voorval vermoedelik tussen Vrydagmiddag en Sondagoggend gebeur, maar is dit eers Maandag by die polisie aangemeld. Die witrenosterkoei is deur die stropers doodgeskiet voordat haar horing uitgekap is. Dit is nie duidelik hoeveel verdagtes by die voorval betrokke was nie en niemand is nog in hegtenis geneem nie. Ngoepe het ŉ beroep op die publiek gedoen om na vore te kom met inligting wat die polisie met hul ondersoek kan help. Inligting kan by 08600 10111 of die naaste polisiestasie aangemeld word.